Riina Sikkut

Sotsiaalministeerium

Suur-Ameerika 1 Meie *kuupäev digitaalallkirjas* nr 1-3/27

10122 Tallinn

info@sm.ee

**Esmaabiõpetajate nimekiri**

Austatud minister,

Vastavalt tervise- ja tööministri 22. novembri 2018. a määruse nr 50 “Töökeskkonnavoliniku, töökeskkonnanõukogu liikme ja esmaabiandja koolituse ja täienduskoolituse kord täienduskoolitusasutuses” §-le 3 lõikele 5 viib esmaabiandja koolituse ja täienduskoolituse täienduskoolitusasutuses läbi tervishoiukorralduse infosüsteemis registreeritud tervishoiutöötaja, kes on läbinud esmaabiõpetaja koolituse ning omab sellekohast tunnistust.

Esmaabiandja koolituse läbiviimine ja nõuded koolitajale on seega riiklikult reguleeritud ministri määruse tasandil.

**Hetkel puudub aga riiklikult avalik info ning ühtne andmebaas, leidmaks esmaabiõpetajad, kes vastavad ministri määruses nimetatud tingimusele.**

Vastavat infot vajavad tööandjad, kes töötervishoiu ja tööohutuse seaduse § 132 lõike 1 kohaselt peavad määrama töötajate hulgast vähemalt ühe esmaabiandja ning sealjuures korraldama talle esmaabiandja koolituse.

Esmaabiandja koolituse ja täienduskoolituse viib läbi täienduskoolitusasutuse pidaja vastavalt täiskasvanute koolituse seaduse nõuetele. Nimetatud koolitust võivad läbi viia vaid määruses sätestatud tingimustele vastavad esmaabiõpetajad.

Infot esmaabi koolitajate kohta vajavad nii ettevõtjad, kes suunavad isikuid esmaabikoolitustele (näiteks autokoolid) kui ka erinevad riigiasutused.

Näiteks Politsei- ja Piirivalveameti kodulehel on järgmine info:

*“Vähemalt 16-tunnise esmaabikoolituse peab läbi viima tervishoiutöötaja, kes on läbinud esmaabiõpetajate koolituskursuse ja omab sellekohast tunnistust. Kontrolli, kas leitud koolitaja on* [*tervishoiutöötajate registrist*](https://urldefense.com/v3/__http%3A/mveeb.sm.ee/Tervishoiutootajad/__;!!NLW3fF9v!MrMOFRW0kpWgxGM6VhTyvhmGy08275NNRykUUnGX10cRjLaUq-NXRFj3oFyRki-0EtobLLZ26OsqwQMpbAAE1xs$)*.”* ([https://www.politsei.ee/et/juhend/relvaluba-fueuesilisele-isikule/relvaluba](https://urldefense.com/v3/__https%3A/www.politsei.ee/et/juhend/relvaluba-fueuesilisele-isikule/relvaluba__;!!NLW3fF9v!MrMOFRW0kpWgxGM6VhTyvhmGy08275NNRykUUnGX10cRjLaUq-NXRFj3oFyRki-0EtobLLZ26OsqwQMpTjtnKHg$)). Kodulehel olev link aga ei vii esmaabi koolitajate nimekirjani.

Nimetatud infot vajavad kodanikud, kellelt on erinevate õigusaktide alusel nõutud esmaabikoolituse läbimine.

See puudutab nii mootorsõidukijuhi kursuse läbijaid, relvalubade taotlejaid, kui ka erinevate elualade esindajaid, kes peavad õigusaktide kohaselt oskama anda esmaabi – so treeneritest kuni vanglatöötajateni.

Seega puudutab küsimus nii tööandjaid, ettevõtjaid, erinevaid riigiasutusi kui ka suurt osa Eesti elanikkonda.

Paraku ei ole käesoleval hetkel tervishoiutöötajate riiklikus registris võimalik leida infot selle kohta, kas tervishoiutöötaja on ka läbinud esmaabiõpetaja koolituse.

Samuti puudub esmaabiõpetajate info Sotsiaalministeeriumi või seotud asutuste kodulehtedel, kus oleks võimalik nimetatud infot teiste riigiasutuste eeskujul avaldada.

Vastav arendus keskse registri loomiseks on ette nähtud Sotsiaalministeeriumi esmaabi pikaajalises visioonis, kuid konkreetset ajaraami arenduste valmimise osas ei oska ministeerium ette anda. Seega puudub probleemile lähiajal konkreetne lahendus koos ettenähtud ajaraamistikuga ning samuti puudub info, kuidas kuni arenduste valmimiseni vastavat infot esmaabiõpetajate kohta avaldatakse ning kuidas nii ettevõtjad kui ka kodanikud seni vastavale infole ligi pääsevad.

Tegemist on ettevõtjate jaoks pikaajalise probleemiga, millele pole seni lahendust leitud.

Sotsiaalministeerium on soovitanud ettevõtjatel esmaabiõpetaja leidmiseks pöörduda Sotsiaalministeeriumi strateegilise partneri Eesti Punase Risti või Tallinna Kiirabi poole.

Arvestades, et esmaabi koolitused on tasulised ning esmaabiõpetajate puhul on tegemist ettevõtjatega, tekib küsimus, kas ministeeriumil on õigus soovitada teenuse osutajatena vaid konkreetseid ettevõtjaid, jättes viitamata ülejäänud esmaabiõpetajatele, kes vastavalt tervise- ja tööministri määrusele nimetatud valdkonnas tegutsevad ja teenust osutavad.

Alates 2015. aastast kehtib täiskasvanute koolituse seadus, mille kohaselt ei ole enam vaja taotleda koolitusluba, selle asemel on soovijatel võimalik esitada majandustegevusteade.

Täiskasvanute täienduskoolitusasutustele väljastatud lubade ning esitatud majandustegevusteadete andmed leiab [EHIS - e avalikust vaatest (avaneb uues vahekaardis](https://enda.ehis.ee/avalik/avalik/oppeasutus/OppeasutusOtsi.faces)).

Täiskasvanute täienduskoolituste korraldajatel on võimalik esitada majandustegevusteade elektrooniliselt ([EHISes avaneb uues vahekaardis](https://ehis.edu.ee/%22%20%5Ct%20%22_blank)), avalikustades õppekavarühmad, asutuse kontaktandmed ja veebilehe aadressi.

Majandustegevusteate registreerimisega võtavad esmaabiõpetajad kohustuse täita täiskasvanute koolituse seadust ning esitada iga kalendriaasta kohta tegevusnäitajad hiljemalt kalendriaastale järgneva aasta 31. märtsiks.

Vaatamata sellele ei avaldata vastavat infot esmaabiandja koolitajate kohta ka Haridus- ja Teadusministeeriumi haldusala poolt.

**Tulenevalt eeltoodust palume Sotsiaalministeeriumil teha kättesaadavaks ja avaldada tervise- ja tööministri 22. novembri 2018. a määrusele nr 50 “Töökeskkonnavoliniku, töökeskkonnanõukogu liikme ja esmaabiandja koolituse ja täienduskoolituse kord täienduskoolitusasutuses” vastavate esmaabiõpetajate nimekiri, mida jooksvalt uuendatakse.**

**Palume kuni vajalike arenduste valmimiseni leida vahepealne lahendus ministri määruse tingimustele vastavate esmaabiõpetajate kohta info avaldamiseks riigi poolt.**

Lugupidamisega

(allkirjastatud digitaalselt)

Hando Sutter

Tegevjuht